আর দশটা মেয়ের মতো স্বামীকে নিয়ে সুখের সংসার গড়ার স্বপ্ন দেখেছিলেন রুবি। কিন্তু যৌতুকলোভী পাষাণ্ড স্বামী আনোয়ার হোসেন বাদশাহ রুবির স্বপ্ন বাস্তবে পূরণ হতে দেয়নি। ১ লাখ টাকা যৌতুকের জন্য হাতের মেহেদির রঙ না শুকাতেই নির্মমভাবে নববধূ রুবিকে হত্যা করেছে বাদশাহ ও তার সহযোগীরা। পুলিশ গ্রেফতার  করতে পারেনি বাদশাহ ও তার সহযোগীদের। অন্য দিকে এখনো রুবির পরিবারে কান্নার রোল চলছে। কন্যাশোকে মাঝে মাঝে জ্ঞান হারিয়ে ফেলছেন রুবির শোকাহত মাতা-পিতা। যৌতুকের কারণে নির্মম হত্যাকাণ্ডের শিকার হতভাগিনী রুবির বাড়ি বগুড়া জেলার আদমদীঘি থানার প্রাণনাথপুর গ্রামে। তার পিতা মুক্তিযোদ্ধা মোঃ আব্দুল খবির। গত ১২ জুন গভীর রাতে ঢাকা তেজগাঁও শিল্পাঞ্চল এলাকার রাস্তার পাশে একটি আমের ঝুড়ির ভেতর থেকে রুবির লাশ উদ্ধার করে পুলিশ।   দেড় মাস আগে চার বোন ও এক ভাইয়ের মধ্যে সবার বড় জেসমিন  আক্তার রুবির সাথে রাজশাহী জেলার বাগমারা থানার বাগান্না গ্রামের আব্দুল কাদের প্রামাণিকের ছেলে আনোয়ার হোসেন বাদশাহর বিয়ে হয়। প্রস্তাবের মাধ্যমে এ বিয়েতে যৌতুকের চুক্তি ছিল ৭০ হাজার টাকা। কথা ছিল যৌতুকের টাকা পরিশোধ করলে রুবিকে তার শ্বশুর বাড়িতে তুলে নিবে। কথা অনুসারে দুই কিস্তিতে এক মাসের মধ্যে বাদশাহকে ৭০ হাজার টাকা পরিশোধ করেন রুবির পিতা মোঃ আব্দুল খবির। টাকা পরিশোধের পরে বাদশাহ রুবিকে তার বাড়িতে তুলে নেয়ার কথা বললে সে বিভিন্ন তালবাহানা শুরু করে। মোঃ আব্দুল খবির জানান, বাদশাহ তার গ্রামের একটি হাইস্কুলের  চাকরির জন্য তার শ্বশুরের কাছে আরো ১ লাখ টাকা যৌতুক দাবি করে। খবির এতে অপারগতা প্রকাশ করলে বাদশা রুবিকে হত্যা করার সুযোগ খুঁজতে থাকে। ব্যাংক অ্যাকাউন্ট খোলার নাম করে গত ১০ জুন বাদশাহ শ্বশুর বাড়ি এসে রুবিকে তার বাড়ি নিয়ে যায়। গত ১৩ জুন বাদশাহ তার শালিকা রুমার কাছে ফোন করে রুবির সাথে কথা বলতে চায়। তখন রুমা জানায়, দুলাভাই মশকরা করছেন কেন, আপা তো আপনার সাথে গেছে। এ সময় বাদশাহ জানায়, সে রুবির খোঁজ জানে না এবং তিন দিন ধরে সে ক্লিনিকে আছে। এ কথা শুনে আকাশ ভেঙে পড়ে রুমা ও তার পরিবারের মাথায়। ওই দিনই রুমা ও  পরিবারের লোকজন বাদশাহর বাড়িতে গিয়ে রুবি ও বাদশাহর খোঁজ করে। কিন্তু সেখানে তাদের কাউকে পাওয়া যায় নি। বাদশাহর অভিভাবকরা রুবির আত্মীয়স্বজনের সাথে দুর্ব্যবহার করে বাড়ি থেকে তাড়িয়ে দেয়। গত ১৪ জুন একটি জাতীয় পত্রিকায় রুবির লাশের ছবি দেখে রুবির অভিভাবকরা ঢাকায় যান। তেজগাঁও শিল্পাঞ্চল থানায় রুবির পরনের কাপড় দেখে লাশ শনাক্ত করে বাড়িতে নিয়ে সৎকার সম্পন্ন করেন তার অভিভাবকরা। রুবির লাশ উদ্ধারের পর থেকে ঘাতক স্বামী ও তার পরিবারের অন্য সদস্যরা বাড়িতে তালা দিয়ে আত্মগোপন করেছে। এ ব্যাপারে রুবির ছোট বোন রুমা জানায়,  টাকার জন্যই বাদশাহ আমার বোন রুবিকে হত্যা করেছে। রুবি তার স্বামীর সাথে যাওয়ার সময় প্রায় চার ভরি সোনার গয়না পরে গিয়েছিল। এগুলো বাদশাহ লুট করে নিয়েছে। আমার দৃঢ় বিশ্বাস, টাকার জন্যই বাদশাহ ও তার পরিবারের লোকজন তাদের বাড়িতে অথবা গোপন কোনো স্থানে রুবিকে শ্বাসরোধ করে হত্যা করে লাশ আমের ঝুড়ির ভেতরে করে ঢাকা পাঠিয়েছে। এ ঘটনায় তেজগাঁও শিল্পাঞ্চল থানার পুলিশ বাদি হয়ে হত্যা মামলা দায়ের করেছে। মামলার তদন্তকারী কর্মকর্তা এ আই বিকাশ চন্দ্র রায় মোবাইলে জানান, রুবিকে হত্যা করা হয়েছে এতে কোনো সন্দেহ নেই। হত্যাকাণ্ডের  সাথে কারা কারা জড়িত বিষয়টি এখনো স্পষ্ট না হলেও রুবির স্বামী বাদশাহকে গ্রেফতার করা গেলে সব কিছু স্পষ্ট হবে। ইতোমধ্যে বাদশাহকে গ্রেফতারের জন্য বাগামারা থানায় গ্রেফতারী পরোয়ানা প্রেরণসহ পুলিশ জোর তৎপরতা চালিয়ে যাচ্ছে। রুবির বাবা আব্দুল খবির যৌতুক লোভী বাদশাহর দৃষ্টান্তমূলক শাস্তি দাবি করে বলেছেন, আর যেন কোনো রুবি যৌতুকের বলি হয়ে অকালে পৃথিবী ছেড়ে চলে না যায়। -আব্দুর রশীদ তারেক, নওগাঁ।